Първото място, където Ханибал намира убежище, е финикийският град Тир във владенията на Антиох. През 193 г. пр.н.е., в навечерието на конфликта между Селевкидите и Рим, той вече е сред военните съветници на сирийския цар в Ефес, но съветът му за нахлуване в Италия остава нечут. В последвалата Римско-сирийска война Ханибал командва финикийска флота, която е разбита в битка с римските съюзници – родосците, между река Евримедон и град Сиде на югозападния бряг на Мала Азия. Войната е решена в полза на Рим в битката при Магнезия, а едно от мирните условия на победителите е да им бъде предаден Ханибал.